25. schôdza NR SR - 7.deň - B. popoludní - 01.04.2021
Dátum: 2021-04-01
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

194. Magduška, výborný prejav a... (reakcie z pléna), naozaj aj z pohľadu tvojej odbornosti... (Výkriky z pléna. Zmĺknutie rečníka.) Ja počkám. (Reakcie z pléna. Vstup predsedajúceho.) Grendel, Gábor, podpredseda NR SR (Povedané súbežne s rečníkom.) Poprosím o pokoj v sále... Kotleba, Marian, poslanec NR SR (Povedané súbežne s predsedajúcim.) Čím dlhšie budeme čakať, kolegovia, tým lepšie pre Slovensko, že sa tento váš nezmyselný núdzový stav nepredĺži dnes. Ja budem len rád. (Výkriky z pléna. Prerušenie vystúpenia predsedajúcim.) Grendel, Gábor, podpredseda NR SR ... pokoj v sále, poprosím vás, neprekrikujte sa! (Reakcia z pléna: "Nemá rúško, nemá rúško!" ) Neprekrikujte sa, prosím vás. Kotleba, Marian, poslanec NR SR Malé deti v škôlke. (Povedané so smiechom.) Malé deti v škôlke za poslanecké platy. Vás nemusí trápiť moje rúško, priatelia! (Výkriky z pléna.) Grendel, Gábor, podpredseda NR SR Pán poslanec... Kotleba, Marian, poslanec NR SR Keď vás to trápi, tak si dajte xanax. Grendel, Gábor, podpredseda NR SR Pán poslanec, neurážajme sa! Kotleba, Marian, poslanec NR SR (Povedané súbežne s predsedajúcim.) Pán podpredseda, tak nech ich to netrápi, Grendel, Gábor, podpredseda NR SR (Povedané súbežne s rečníkom.) Poprosím vás navzájom. Kotleba, Marian, poslanec NR SR (Povedané súbežne s predsedajúcim.) ... nech tu nevykrikujú. Grendel, Gábor, podpredseda NR SR (Povedané súbežne s rečníkom.) Kolegovia majú pravdu, že máte nesprávne.... Kotleba, Marian, poslanec NR SR (Povedané súbežne s predsedajúcim.) No však to je v poriadku, tak keď ich to trápi, nech si dajú nejaké tabletky na to. Grendel, Gábor, podpredseda NR SR (Povedané súbežne s rečníkom.) ... nasadené rúško, takže poprosím vás, aby ste ho, alebo respirátor, neviem, čo to máte. Kotleba, Marian, poslanec NR SR Neviem, čo to je, nejaká handra, čo tu musíme nosiť všetci. Grendel, Gábor, podpredseda NR SR Poprosím vás, aby ste si ho nasadili poriadne. Kotleba, Marian, poslanec NR SR Ďakujem, ďakujem, za... (Výkriky z pléna.) Grendel, Gábor, podpredseda NR SR Ďakujem pekne. Kotleba, Marian, poslanec NR SR Ďakujem pekne za výborný príspevok. Grendel, Gábor, podpredseda NR SR Vráťte, prosím, čas pánovi poslancovi. Kotleba, Marian, poslanec NR SR Ďakujem, pán podpredseda. Grendel, Gábor, podpredseda NR SR Nech sa páči. Kotleba, Marian, poslanec NR SR Ďakujem, pán podpredseda. Takže, Magduška, ďakujem za výborný príspevok, kde aj z pohľadu tvojej odbornosti si to veľmi dobre povedala tu tým poslancom a poslankyniam, ktoré nechcú počúvať, nechcú počúvať, pretože ja rozumiem, že im je nepríjemné počúvať, že nielen opozícia, ale to, čo dnes hovorí opozícia, to hovoria aj ľudia na ulici, tí ľudia, ktorí ešte vôbec na tú ulicu môžu vyjsť. Takže oni sú z toho podráždení. A ja chápem, že koalícia je z toho nie nadšená a že prvý deň takzvanej novej vlády si takto nepredstavovali. No, ale je to ich vizitka, je to ich, je to ich robota a oni dostanú potom hodnotenie za to, ako tu devastujú Slovensko a ako proste svojimi nekompetentnými opatreniami dokážu len obmedzovať osobné a základné slobody ľudí, ale v podstate nezlepšujú vôbec ani úroveň liečenia v nemocniciach, ani úroveň prevencie tých ľudí, aby neochoreli, a tí, čo ochorejú, aby do nemocníc nemuseli ísť. Jednoducho ten stav celkovo neposúvajú k lepšiemu. Nezmyselná kritika z ich strany voči nám v opozícii je už úplne výsledkom alebo prejavom ich totálnej politickej neschopnosti, pretože vláda nie je na to, aby kritizovala opozíciu, vláda je na to, aby riešila situáciu, aby vládla v štáte a aby možno počúvala opozíciu a niektoré veci, ktoré stoja za to, si zobrala. Ale nie na to, aby sa vyhovárali, že opozícia kritizuje. Lebo to je prirodzene úlohou politickej opozície, aby hľadala chyby na vláde, aby hľadala chyby, ktoré proste by sa dali spraviť inak. A keď my im donekonečna hovoríme, že zanedbali prevenciu, keď im hovoríme donekonečna, že riešenie nie je likvidovať občanov v ich právach, ale riešenie je zlepšiť starostlivosť v nemocniciach a zlepšiť prevenciu a úroveň toho, aký prístup majú občania k vitamínom a k podpore pohybu a zdravého životného štýlu, tak to ako keby sme na stenu hrach hádzali. Takže ešte raz veľká vďaka za celé Slovensko.